08.11.2015 กี่ครั้งแล้วน้ากับร้านนี้

ปกติเราจะเป็นพวก cafe hopper ค่ะ เปลี่ยนร้านไปเรื่อยๆ แต่มีอยู่ไม่กี่ร้านจริงๆที่เราอยากกลับมาซ้ำอีกเรื่อยๆ ซึ่ง Buttercup เป็นหนึ่งในร้านนั้นค่ะ

บรรยากาศร้านอบอุ่นสงบตามสไตล์ Country Vintage ทุกครั้งที่มา เมื่อเปิดประตูเข้ามาก็จะเจอกับขนมละลานตาทุกครั้ง เก้าอี้น่านั่งทุกโต๊ะ พนักงานแต่งตัวเรียบร้อย ดูสะอาดสบายตาไปเสียหมด

วันนี้ที่เราสั่งมาทานคือ Spaghetti Ebiko Cream Sauce (260 บาท) สปาเกตตี้มาเสิร์ฟในจานใหญ่ โรยหน้าด้วยไข่กุ้งเยอะเลย เส้นก็ปริมาณเยอะมากและครีมซอสท่วม เส้นลวกมาได้นุ่มเหนียวอร่อย ครีมซอสก็หอมมันพอจะได้กลิ่นชีสบ้างแต่ก็ไม่แรงเท่าคาโบนาร่า ทีเด็ดอยู่ที่เครื่องค่ะ ร้านนี้จัดเต็มให้แบบไม่เคยหวง มีกุ้งตัวใหญ่ๆแกะเปลือกใส่มาให้สองตัว และหอยเชลล์อีกประมาณ 8-9 ตัว โห ฟินเลยยยย เมนูนี้แนะนำเลยค่ะ แต่ขนมปังกระเทียมที่เสิร์ฟมาแกล้มกันนั้นเย็นชืดไปนิดและไม่ค่อยหอมกระเทียม แต่ไม่เหนียวค่ะ

Spaghetti with Mushroom and Bacon เมนูนี้เคยเป็นจานโปรดของเราตอนมาทานครั้งแรกๆ ใส่เห็ดใส่เบคอนแบบจัดเต็มมาก เรียกได้ว่าเส้นหมดก่อนเครื่องอีก แต่หลังๆรู้สึกว่ากลิ่นเครื่องเทศมันจะแรงไปนิด เลยไม่ค่อยชอบแล้วค่ะ แต่เครื่องก็ยังจัดเต็มเหมือนเดิมนะ

ข้าวกะเพราหมูตุ๋น ไม่ค่อยเข้ากันเท่าไหร่ค่ะกับการเอาหมูตุ๋นมาผัดกะเพรา

เมื่อมาร้านนี้แล้วเราก็ไม่พลาดที่จะสั่งสโคนกลับบ้านเหมือนเคยค่ะ สโคนร้านนี้ต้องขอบอกว่าอร่อยที่สุดเท่าที่เราเคยทานมาเลย ยังหาที่ไหนอร่อยเท่าของร้านนี้ไม่ได้ ชิ้นใหญ่ด้วยค่ะ ตอนนี้ขึ้นราคาเป็น 60 บาทแล้ว แต่คุณภาพและขนาดยังคงเดิม มีให้เลือกหลายรสมากๆ ส่วนตัวเราแนะนำ Hokkaido Milk ค่ะ หอมนมมากๆ เนื้อแน่น อร่อย แต่รสชาติอื่นๆอย่าง Matcha กับ Chocolate ก็เข้มข้นดีค่ะ สั่งกลับบ้านทางร้านก็จะใส่กล่องมาให้อย่างดี และมีเนยกับแยมราสเบอร์รี่ให้ด้วยค่ะ อร่อยสุดๆ เค้กในตู้ก็น่าทานหลายอย่างนะคะ

ที่ไม่ชอบเกี่ยวกับร้านนี้มีแค่เรื่องเดียวคือเสียงดังค่ะ ถึงแม้โต๊ะจะจัดวางห่างกันมากไม่ให้รู้สึกอึดอัด แต่ไม่รู้ทำไมมาทีไรต้องมีลูกค้าที่คุยกันดังแบบไม่เกรงใจทุกที ร้านมีลูกค้าเยอะตลอดค่ะเพราะใกล้โรงพยาบาลกรุงเทพ ถ้าวางแผนจะมา โทรมาจองก่อนก็ดีค่ะ